Kamu bisa jelasin ke aku soal Jesus Christ dalam bahasa melayu?

Untuk melihat Yesus Kristus menurut pandangan Islam, sila ke halaman Nabi Isa a.s.

Yesus (kira-kira 4SM - 30/33TM), juga dirujuk sebagai Yesus dari Nazaret atau Yesus Kristus, merupakan seorang pengkhutbah Yahudi dan pemimpin agama abad pertama. Baginda ialah tokoh utama agama Kristian, agama terbesar di dunia. Kebanyakan orang Kristian percaya baginda ialah jelmaan Tuhan Anak dan Mesias yang dinantikan (Kristus) sebagaimana yang diramalkan dalam Perjanjian Lama.

Sumber-sumber maklumat yang utama mengenai kehidupan dan ajaran Yesus ialah empat buah Injil menurut kanun gereja dalam Perjanjian Baru iaitu Matius, Markus, Lukas, dan Yohanes. Kebanyakan cendekiawan dalam bidang-bidang kajian alkitab dan sejarah bersetuju bahawa Yesus wujud dalam sejarah dan adalah guru Yahudi dari Galilea yang dianggap sebagai penyembuh, dibaptiskan oleh Yohanes Pembaptis (John the Baptist), dan mati disalib atas perintah Gabenor Rom, Pontius Pilatus disebabkan tuduhan hasutan terhadap Empayar Rom.  Sebilangan kecil cendekiawan mempersoalkan kewujudan sejarah Yesus.

Pandangan-pandangan penganut agama Kristian terhadap Yesus, walaupun berlainan dan rumit, bertumpu kepada kepercayaan bahawa Yesus adalah Mesias atau Kristus yang dijanjikan dalam Perjanjian Lama, serta kepada Kebangkitannya selepas disalibkan. Kebanyakan orang Kristian mempercayai bahawa Yesus adalah Anak Tuhan yang dihantar untuk memberikan penyelamatan dan pendamaian dengan Tuhan melalui penebusan dosa insani. Kebanyakan orang Kristian mendukung kepercayaan Tritunggal dan mempercayai bahawa Yesus adalah jelmaan Tuhan, manakala mereka yang tidak mempercayai Tritunggal memegang pelbagai tafsiran yang lain mengenai ketuhanan Yesus. Bidang kajian mengenai persoalan-persoalan ini dikenali sebagai Kristologi. Kepercayaan-kepercayaan lain yang dikongsi oleh kebanyakan orang Kristian termasuk Kelahiran dari Perawan, Kenaikan ke Syurga, dan Kedatangan Kedua kali pada masa hadapan. Kebanyakan orang Kristian juga mempercayai bahawa Yesus melakukan mukjizat dan menunaikan ramalan Alkitab.